KOMMISSIONENS BESLUTNING

af 18. juni 1999

om ændring af beslutning 91/516/EØF om listen over råvarer, som det er forbudt at anvende i foderblandinger

(meddelt under nummer K(1999) 1601)

(EØS-relevant tekst)

(1999/420/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 79/373/EØF af 2. april 1979 om handel med foderblandinger(1), senest ændret ved direktiv 98/87/EF(2), særlig artikel 10, litra e, og

ud fra følgende betragtninger:

(1) I henhold til Kommissionens beslutning 94/381/EF af 27. juni 1994 om bestemte beskyttelsesforanstaltninger med hensyn til bovin spongiform encephalopati og opfodring af protein af pattedyr(3), senest ændret ved beslutning 1999/129/EF(4), må ingen drøvtyggerarter fodres med proteinholdige produkter af pattedyrvæv; visse produkter er dog undtaget fra forbuddet, fordi de ikke anses for at være sundhedsfarlige;

(2) ved beslutning 1999/129/EF blev listen over undtagne produkter udvidet til også at omfatte "hydrolyserende proteiner med en molekylevægt på under 10000 dalton", når disse er fremstillet ved en særlig produktionsproces;

(3) af praktiske grunde og af hensyn til overensstemmelsen med veterinærlovgivningen skal Kommissionens beslutning 91/516/EØF af 9. september 1991 om listen over råvarer, som det er forbudt at anvende i foderblandinger(5), senest ændret ved beslutning 97/582/EF(6), hvori det forbydes at anvende visse proteinholdige produkter af pattedyrvæv i foderstoffer til drøvtyggere, ændres i overensstemmelse hermed;

(4) de fastsatte bestemmelser finder anvendelse, medmindre andet følger af strengere bestemmelser, som visse medlemsstater kan have truffet i medfør af artikel 1, stk. 2, i Rådets direktiv 90/667/EØF af 27. november 1990 om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF(7);

(5) de i denne beslutning fastsatte foranstaltninger er i overensstemmelse med udtalelse fra Den Stående Foderstofkomité -

VEDTAGET FØLGENDE BESLUTNING:

Artikel 1

Bilaget til beslutning 91/516/EØF ændres som fastsat i bilaget til nærværende beslutning.

Artikel 2

Bestemmelserne i bilaget finder anvendelse, uden at dette i øvrigt indskrænker anvendelsen af beslutning 94/381/EF og de bestemmelser, som medlemsstaterne træffer i medfør af artikel 1, stk. 2, i direktiv 90/667/EØF.

Artikel 3

Denne beslutning får virkning fra den 1. november 1999.

Artikel 4

Denne beslutning er rettet til medlemsstaterne.

Udfærdiget i Bruxelles, den 18. juni 1999.

På Kommissionens vegne

Franz FISCHLER

Medlem af Kommissionen

(1) EFT L 86 af 6.4.1979, s. 30.

(2) EFT L 318 af 27.11.1998, s. 43.

(3) EFT L 172 af 7.7.1994, s. 23.

(4) EFT L 41 af 16.2.1999, s. 14.

(5) EFT L 281 af 9.10.1991, s. 23.

(6) EFT L 237 af 28.8.1997, s. 39.

(7) EFT L 363 af 27.12.1990, s. 51.

BILAG

Som nr. 9, tredje led, indsættes: "- hydrolyserede proteiner med en molekylevægt på under 10000 dalton, som er

i) fremstillet af huder og skind fra dyr, der er slagtet på et slagteri, og af en embedsdyrlæge er blevet undersøgt før slagtning i henhold til kapitel VI i bilag I til direktiv 64/433/EØF og på grundlag af denne undersøgelse, er erklæret egnet til slagtning efter nævnte direktiv, og

ii) fremstillet ved en produktionsproces, der omfatter de relevante foranstaltninger til at reducere kontaminationen af huder og skind mest muligt, behandling af huder og skind ved saltning, kalkning og intensiv skylning efterfulgt af udsættelse af materialet for en pH-værdi på >11 i >3 timer ved en temperatur på >80 °C efterfulgt af varmebehandling ved >140 °C i 30 minutter ved >3,6 bar eller en tilsvarende produktionsproces, som er godkendt af Kommissionen efter høring af den relevante videnskabelige komité, og

iii) kommer fra virksomheder, som gennemfører et egenkontrolprogram (HACCP)."